[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 12.12.2006

COM(2006) 809 τελικό

2003/0153 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την

Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (Οδηγία-πλαίσιο)

2003/0153 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την

Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (Οδηγία-πλαίσιο)

1. ΙΣΤΟΡΙΚΟ

Ημερομηνία διαβίβασης της πρότασης στο ΕΚ και στο Συμβούλιο [έγγραφο COM(2003) 418 τελικό – 2003/0153 (COD)]: | 14.7.2003. |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 28.1.2004. |

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: | 11.2.2004. |

Ημερομηνία διαβίβασης της τροποποιημένης πρότασης: | 3.11.2004. |

Ημερομηνία έκδοσης της κοινής θέσης: | 11.12.2006. |

2. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

α) Η παρούσα πρόταση επικαιροποιεί την οδηγία-πλαίσιο 70/156/ΕΟΚ[1] «περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους».

β) Η οδηγία 70/156/ΕΟΚ συνιστά το κύριο νομικό μέσο που διαθέτει η Ευρωπαϊκή Κοινότητα για να υλοποιήσει την ενιαία αγορά στον τομέα της αυτοκινητοβιομηχανίας. Αφενός, εναρμονίζει τις τεχνικές διατάξεις όσον αφορά την κατασκευή των οχημάτων και των κατασκευαστικών στοιχείων τους και, αφετέρου, αντικαθιστά τις διοικητικές διαδικασίες έγκρισης σε εθνικό επίπεδο με μια ενιαία κοινοτική διαδικασία έγκρισης υποχρεωτικού χαρακτήρα.

Από την έκδοση των οδηγιών 92/53/ΕΟΚ[2], 2002/24/ΕΚ[3] και 2003/37/ΕΚ[4], όλες οι κατηγορίες οχημάτων μπορούν να απολαμβάνουν τα οφέλη που συνεπάγεται η κοινοτική έγκριση. Μόνο τα επαγγελματικά οχήματα ([5]) απολαμβάνουν αυτά τα οφέλη εν μέρει. Ένας από τους στόχους της παρούσας πρότασης είναι να επεκταθούν στα επαγγελματικά οχήματα οι αρχές της κοινοτικής έγκρισης.

3. ΠΑΡΑΤΗΡΗΣΕΙΣ ΕΠΙ ΤΗΣ ΚΟΙΝΗΣ ΘΕΣΕΩΣ

3.1. Γενικές παρατηρήσεις σχετικά με την κοινή θέση

Το Συμβούλιο δέχτηκε ευνοϊκά την πρόταση αναδιατύπωσης της οδηγίας-πλαισίου 70/156/ΕΟΚ που υποβλήθηκε από την Επιτροπή. Επιπροσθέτως, το Συμβούλιο εξέφρασε την ικανοποίησή του για τις προσθήκες και τις βελτιώσεις που επιφέρθηκαν στην οδηγία 92/53/ΕΟΚ, η οποία αποτελεί ιστορικά την πρώτη αναδιατύπωση της οδηγίας 70/156/ΕΟΚ.

Ωστόσο, το Συμβούλιο επιδίωξε την αναδιατύπωση αρκετών άρθρων, προκειμένου να αποσαφηνιστεί η εμβέλειά τους ή, ακόμη, να καθοριστούν ακριβέστερα οι όροι εφαρμογής τους.

Το Συμβούλιο εισήγαγε αρκετά νέα άρθρα, ώστε να καταστεί εφικτή η μελλοντική χάραξη πρωτοβουλιών όσον αφορά την πολιτική για την απλούστευση της κοινοτικής νομοθεσίας στον τομέα της αυτοκινητοβιομηχανίας. Η ενσωμάτωση αυτών των νέων άρθρων εντάσσεται απόλυτα στο πλαίσιο των συστάσεων της ομάδας υψηλού επιπέδου « CARS 21 ».

Δεδομένων της πολυπλοκότητας των μηχανισμών έγκρισης τύπου που ισχύουν από το 1996 και των σχετικών νομικών παραμέτρων, οι συνομιλίες στο πλαίσιο του Συμβουλίου κατάφεραν να διατηρηθεί μια λεπτή ισορροπία ανάμεσα στις επιταγές της οδικής ασφάλειας, την προστασία του περιβάλλοντος και τις πραγματικές συνθήκες που επικρατούν στην αυτοκινητοβιομηχανία. Κατά συνέπεια, το κείμενο της κοινής θέσης είναι, κατά κύριο λόγο, προϊόν συναίνεσης, που καταρτίστηκε με γνώμονα την εξασφάλιση της στήριξης όλων των κρατών μελών.

Η Επιτροπή ανέλαβε τη σύνταξη νέων άρθρων και την αναδιατύπωση ορισμένων υφιστάμενων άρθρων.

Η Επιτροπή μπορεί να στηρίξει το κείμενο της κοινής θέσης. Ωστόσο, θα προτιμούσε, προς το συμφέρον των ίδιων των χρηστών, να ορίζονταν πλησιέστερες ημερομηνίες για την εφαρμογή της κοινοτικής έγκρισης όσον αφορά τα επαγγελματικά οχήματα, ώστε, αφενός, να ολοκληρωθεί η υλοποίηση της εσωτερικής αγοράς και, αφετέρου, να καταστούν υποχρεωτικές –το ταχύτερο δυνατόν– οι απαιτήσεις σχετικά με την ασφάλεια αυτού του τύπου οχημάτων.

3.2. Σχόλια σχετικά με τις τροπολογίες που ενέκρινε το Ευρωπαϊκό Κοινοβούλιο

Το Συμβούλιο ακολούθησε πλήρως τη γνώμη της Επιτροπής σχετικά με τις τροπολογίες που ενέκρινε το Ευρωπαϊκό Κοινοβούλιο σε πρώτη ανάγνωση.

Ως εκ τούτου, απορρίφθηκαν όλες οι τροπολογίες που θα είχαν εισαγάγει στην οδηγία-πλαίσιο διατάξεις ασυμβίβαστες με τους στόχους της πρότασης. Ομοίως, απορρίφθηκαν οι τροπολογίες που αφορούσαν τομείς που είχαν ήδη καλυφθεί από άλλες κοινοτικές νομοθετικές πράξεις, ώστε να μη δημιουργηθεί ανασφάλεια δικαίου.

Το Συμβούλιο ενέκρινε τις τροπολογίες του Ευρωπαϊκού Κοινοβουλίου, όπως αναδιατυπώθηκαν από την Επιτροπή, οι οποίες αφορούν την έγκριση τύπου αυτή καθαυτή, καθώς διευρύνουν το πεδίο εφαρμογής των διατάξεων που παρουσιάστηκαν αρχικά. Οι τροπολογίες που αφορούσαν τη μεμονωμένη έγκριση έγιναν δεκτές.

Το Συμβούλιο δέχθηκε να επανεξετάσει τα όρια των μικρών σειρών, ώστε να λάβει υπόψη τη διεύρυνση της Ευρωπαϊκής Ένωσης, που πραγματοποιήθηκε το Μάιο του 2004.

Όσον αφορά τις ημερομηνίες εφαρμογής της κοινοτικής έγκρισης, το Συμβούλιο απέρριψε, στο σύνολό της, την πρόταση του Κοινοβουλίου να μεταφέρει όλες τις ημερομηνίες που προτάθηκαν από την Επιτροπή, εκτιμώντας ότι μια τόσο σημαντική μεταφορά θα ζημίωνε τα ίδια τα συμφέροντα των κατασκευαστών, οι οποίοι είναι οι πρώτοι που επωφελούνται από την εναρμόνιση των τεχνικών και διοικητικών διατάξεων όσον αφορά την έγκριση των οχημάτων.

3.3. Οι νέες διατάξεις που προστέθηκαν από το Συμβούλιο και η θέση της Επιτροπής

Μεταξύ των νέων άρθρων, το άρθρο 10α διευκρινίζει τον τρόπο διενέργειας των δοκιμών που απαιτούνται για τη χορήγηση έγκρισης τύπου. Το εν λόγω άρθρο θα απλουστεύσει σημαντικά τις μεθόδους δοκιμής, καθιστώντας εφικτή τη χρήση εικονικών μεθόδων και επιτρέποντας στον κατασκευαστή να υποβάλει ο ίδιος τις εκθέσεις δοκιμών.

Το άρθρο 38 («Κοινοποίηση και ορισμός των τεχνικών υπηρεσιών») αναδιατυπώθηκε πλήρως. Διευκρινίστηκε με ποιες προϋποθέσεις οι επιφορτισμένες με την έγκριση τύπου διοικητικές αρχές μπορούν να υποκαταστήσουν τις τεχνικές υπηρεσίες που έχουν οριστεί για το σκοπό αυτό και να εποπτεύουν οι ίδιες τις δοκιμές που πραγματοποιούνται στις εγκαταστάσεις των κατασκευαστών. Το Συμβούλιο θέσπισε επίσης του όρους για την αξιολόγηση των δεξιοτήτων των διαφόρων φορέων που συμμετέχουν στη διαδικασία έγκρισης από τη διενέργεια των απαιτούμενων δοκιμών, τους ελέγχους πιστότητας της παραγωγής και τους ελέγχους με δειγματοληψία οχημάτων ή κατασκευαστικών στοιχείων στην αγορά.

Δόθηκε ιδιαίτερη προσοχή στα ανταλλακτικά και στον εξοπλισμό που διατίθενται στο μετά την πώληση κομμάτι της αγορά, ώστε εκείνοι που θα μπορούσαν να επηρεάσουν τη λειτουργία του οχήματος να μπορούν να μπουν στην αγορά μόνο κατόπιν έγκρισης των αρχών που είναι επιφορτισμένες με την έγκριση τύπου. Προστέθηκε ένα νέο άρθρο («Ανταλλακτικά και εξοπλισμός που παρουσιάζουν σημαντικό κίνδυνο [..]»), προκειμένου να εφαρμοστεί απλουστευμένη διαδικασία έγκρισης, κατά το πρότυπο της διαδικασίας για την έγκριση τύπου.

Το Συμβούλιο επανεξέτασε πλήρως το χρονοδιάγραμμα που είχε προταθεί από την Επιτροπή όσον αφορά την εφαρμογή της κοινοτικής έγκρισης για τα επαγγελματικά οχήματα, ώστε να δοθεί περισσότερος χρόνος στις μικρομεσαίες επιχειρήσεις να προσαρμοστούν στις νέες διατάξεις. Το νέο χρονοδιάγραμμα συνυπολογίζει το γεγονός ότι η προθεσμία για τη μεταφορά της οδηγίας από τα κράτη μέλη μετατέθηκε από 12 σε 18 μήνες.

Τα παραρτήματα της οδηγίας επικαιροποιήθηκαν προκειμένου να ληφθούν υπόψη οι τροποποιήσεις τις οποίες συνεπάγεται η προσθήκη των νέων άρθρων και η πρόσφατη έναρξη ισχύος νέων ειδικών οδηγιών.

Η Επιτροπή εγκρίνει απολύτως αυτές τις τροποποιήσεις.

4. ΣΥΜΠΕΡΑΣΜΑ

Η Επιτροπή, με την αρχική πρόταση που υπέβαλε στις 14 Ιουλίου 2003, προτείνει να επεκταθεί το όφελος που πηγάζει από την έγκριση τύπου σε όλα τα οχήματα, συμπεριλαμβανομένων των επαγγελματικών οχημάτων, ώστε να ολοκληρωθεί η υλοποίηση της εσωτερικής αγοράς στον τομέα της αυτοκινητοβιομηχανίας. Εκτός από τα πλεονεκτήματα σε επίπεδο οικονομίας κλίμακας που κομίζει στους κατασκευαστές, παρουσιάζει το θετικό στοιχείο ότι επιτρέπει την ουσιαστική βελτίωση της ασφάλειας των οχημάτων, γιατί καθιστά υποχρεωτικές ipso facto όλες τις οδηγίες τεχνικής εναρμόνισης που καταρτίστηκαν από την έγκριση της οδηγίας 70/156/ΕΟΚ.

Όσον αφορά τους ευρωπαίους πολίτες, εκτός από τα πλεονεκτήματα που προσφέρει μια ανοικτή και ανταγωνιστική ενιαία αγορά, η σημαντική βελτίωση της οδικής ασφάλειας αποτελεί καίριο παράγοντα σε μια χρονική συγκυρία κατά την οποία η διεθνής κυκλοφορία επαγγελματικών οχημάτων βρίσκεται σε πλήρη άνθιση.

Το Συμβούλιο στηρίζει την τροποποιημένη πρόταση της Επιτροπής. Ωστόσο, επιφέρει σειρά τροποποιήσεων, οι οποίες θα έχουν θετικό αντίκτυπο στις διαδικασίες έγκρισης. Επιπλέον, αρκετά άρθρα προστέθηκαν ανταποκρινόμενα στις συστάσεις που περιείχε η έκθεση CARS 21 , με σκοπό την απλούστευση της κοινοτικής νομοθεσίας στο μέλλον.

Το Συμβούλιο αποφάσισε ομόφωνα.

Κατά συνέπεια, η Επιτροπή στηρίζει την κοινή θέση του Συμβουλίου.

[1] Οδηγία 70/156/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους (ΕΕ L 42 της 23.2.1970, σ. 1).

[2] Οδηγία 92/53/ΕΟΚ του Συμβουλίου, της 18ης Ιουνίου 1992, για την τροποποίηση της οδηγίας 70/156/ΕΟΚ περί προσεγγίσεως των νομοθεσιών των κρατών μελών που αφορούν την έγκριση τύπου των οχημάτων με κινητήρα και των ρυμουλκουμένων τους (ΕΕ L 225 της 10.8.1992, σ. 1).

[3] Οδηγία 2002/24/ΕΚ του Ευρωπαϊκού Κοινοβουλίου και του Συμβουλίου, της 18ης Μαρτίου 2002, για την έγκριση τύπου δικύκλων ή τρικύκλων οχημάτων με κινητήρα και την κατάργηση της οδηγίας 92/61/ΕΟΚ του Συμβουλίου (ΕΕ L 124 της 9.5.2002, σ. 1).

[4] Οδηγία 2003/37/ΕΚ του Ευρωπαϊκού Κοινοβουλίου και του Συμβουλίου, της 26ης Μαΐου 2003, σχετικά με την έγκριση τύπου γεωργικών ή δασικών ελκυστήρων, των ρυμουλκουμένων και των εναλλάξιμων ρυμουλκούμενων μηχανημάτων τους, καθώς και των συστημάτων, κατασκευαστικών στοιχείων και χωριστών τεχνικών ενοτήτων των οχημάτων αυτών και για την κατάργηση της οδηγίας 74/150/ΕΟΚ (ΕΕ L 171 της 9.7.2003, σ. 1).

[5] Ελαφρά επαγγελματικά οχήματα (έως 3,5 τόνους), φορτηγά, ρυμουλκούμενα, ημιρυμουλκούμενα, λεωφορεία και πούλμαν.